CELEX: 32019D2244
Language: fi
Date: 2019-12-16 00:00:00
Title: Neuvoston täytäntöönpanopäätös (EU) 2019/2244, annettu 16 päivänä joulukuuta 2019, luvan antamisesta Espanjalle ja Ranskalle soveltaa yhteisestä arvonlisäverojärjestelmästä annetun direktiivin 2006/112/EY 5 artiklasta poikkeavaa erityistoimenpidettä

30.12.2019   
               
               
                  FI
               
               
                  Euroopan unionin virallinen lehti
               
               
                  L 336/281
               
            
         NEUVOSTON TÄYTÄNTÖÖNPANOPÄÄTÖS (EU) 2019/2244,
         annettu 16 päivänä joulukuuta 2019,
         luvan antamisesta Espanjalle ja Ranskalle soveltaa yhteisestä arvonlisäverojärjestelmästä annetun direktiivin 2006/112/EY 5 artiklasta poikkeavaa erityistoimenpidettä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Ranska on komission 23 päivänä toukokuuta 2019 vastaanottamalla kirjeellä ja Espanja on komission 17 päivänä kesäkuuta 2019 vastaanottamalla kirjeellä pyytänyt lupaa ottaa käyttöön direktiivin 2006/112/EY 5 artiklasta poikkeava erityistoimenpide, joka koskee Espanjassa sijaitsevan Gatican ja Ranskassa sijaitsevan Cubnezais’n välisen sähkönsiirtoyhteyden rakentamista, jäljempänä ’erityissoimenpide’.
                  
               
                     (2)
                  
                  
                     Komissio toimitti 10 päivänä syyskuuta 2019 päivätyillä kirjeillä Espanjan ja Ranskan pyynnöt muille jäsenvaltioille direktiivin 2006/112/EY 395 artiklan 2 kohdan mukaisesti. Komissio ilmoitti 11 päivänä syyskuuta 2019 päivätyillä kirjeillä Espanjalle ja Ranskalle saaneensa kaikki pyyntöjen arviointia varten tarpeellisina pitämänsä tiedot.
                  
               
                     (3)
                  
                  
                     Espanjan kansallinen sähkömarkkinoiden sääntelijä Comisión Nacional de los Mercados y la Competencia ja Ranskan kansallinen sähkömarkkinoiden sääntelijä Commission de Régulation de l’Énergie allekirjoittivat 22 päivänä syyskuuta 2017 sopimuksen Espanjan ja Ranskan välisen, Biskajanlahden kautta kulkevan sähkönsiirtoyhteyden rahoittamisesta. Siirtoyhteyden rakentaminen annettiin Espanjan ja Ranskan siirtoverkonhaltijoiden, Red Eléctrica de España ja Réseau de transport d’Electricité, tehtäväksi. Kyseisessä sopimuksessa määrätään, että hankkeen kustannukset jakautuvat tasan osapuolten kesken: 50 prosenttia Espanjalle ja 50 prosenttia Ranskalle.
                  
               
                     (4)
                  
                  
                     Erityistoimenpiteen nojalla katsotaan, että Espanjassa sijaitsevan Gatican ja Ranskassa sijaitsevan Cubnezais’n välisestä sähkönsiirtoyhteydestä 50 prosenttia sijaitsee Espanjassa ja 50 prosenttia Ranskassa, kun kyseessä ovat sen rakentamiseen tarkoitetut tavaroiden luovutukset, palvelujen suoritukset, tavaroiden yhteisöhankinnat ja tavaroiden tuonti.
                  
               
                     (5)
                  
                  
                     Ilman erityistoimenpidettä olisi tarpeen varmistaa kunkin toimituksen osalta, onko sen verotuspaikka Espanja vai Ranska alueperiaatteen mukaisesti.
                  
               
                     (6)
                  
                  
                     Espanjan ja Ranskan toimittamien tietojen perusteella erityistoimenpide yksinkertaistaa arvonlisäveron kantomenettelyä, ja sillä on vain vähäinen vaikutus lopullisessa kulutusvaiheessa Espanjassa ja Ranskassa kannettavan arvonlisäveron kokonaismäärään. Sen vuoksi on aiheellista antaa Espanjalle ja Ranskalle lupa soveltaa erityistoimenpidettä.
                  
               
                     (7)
                  
                  
                     Poikkeus ei vaikuta arvonlisäverosta kertyviin unionin omiin varoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 5 artiklassa säädetään, Espanjalle ja Ranskalle annetaan lupa katsoa, että Espanjassa sijaitsevan Gatican ja Ranskassa sijaitsevan Cubnezais’n välisestä sähkönsiirtoyhteydestä 50 prosenttia sijaitsee Espanjan alueella ja 50 prosenttia Ranskan alueella, siltä osin kuin on kyse sen rakentamiseen tarkoitetuista tavaroiden luovutuksista, palvelujen suorituksista, tavaroiden yhteisöhankinnoista ja tavaroiden tuonnista.
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Espanjan kuningaskunnalle ja Ranskan tasavallalle.
         
         
            Tehty Brysselissä 16 päivänä joulukuuta 2019.
            
               
                  Neuvoston puolesta
               
               
                  Puheenjohtaja
               
               J. LEPPÄ
            
         
         
            (1)  EUVL L 347, 11.12.2006, s. 1.